RESOLUCIÓN do 25 de outubro de 2004 pola que se convoca un curso de atestados e investigación de accidentes de tráfico, que se celebrará no concello de Bergondo.
ACADEMIA GALEGA DE SEGURIDADE — III. OUTRAS DISPOSICIÓNS — 04/11/2004

Dentro das actividades programadas para o ano 2004 en colaboración coa Deputación Provincial da Coruña, en virtude do convenio de formación asinado entre a Consellería de Xustiza, Interior e Administración Local e a Deputación Provincial da Coruña, anúnciase a celebración dun curso de atestados e investigación de accidentes de tráfico, que deberá desenvolverse conforme as seguintes bases:
Obxectivos.
-Afondar na elaboración do atestado policial, na temática relacionada co tráfico e os accidentes.
-Coñecer a metodoloxía aplicable na investigación e reconstrución de accidentes de tráfico.
-Dominar os distintos aspectos que abarca a instrución e confección do informe técnico e a súa presentación e defensa ante os xulgados.
-Saber actuar ante problemáticas derivadas dos seguros.
Publicación.
Esta actividade formativa, e tamén todas aquelas que se desenvolvan en colaboración coa Deputación Provincial da Coruña, será obxecto de publicación no Diario Oficial de Galicia e no BOP da Coruña.
Destinatarios.
O curso vai dirixido aos membros dos corpos de policía local da provincia da Coruña.
Inscrición.
A inscrición dos participantes será totalmente gratuíta.
Prazas.
30 prazas.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 25 de novembro de 2004, ás 14.00 horas.
3. As instancias deberán enviarse á Deputación Provincial da Coruña-Servizo de Asistencia a Municipios (fax: 981 18 33 33): avenida Alférez Provisional, s/n, 15006 A Coruña; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 29 de novembro ao 3 de decembro de 2004.
O horario será das 9.30 ás 14.00 e das 16.00 ás 20.00 horas o día 29 de novembro; das 9.30 ás 14.00 e das 16.00 ás 19.30 horas o día 30 de novembro; e os días 1, 2 e 3 de decembro das 16.00 ás 20.30 horas.
Contido.
O curso desenvolverase en sesións de tarde, e nel trataranse os seguintes módulos:
* O atestado nos delitos relacionados co tráfico. Dilixencias que o integran segundo o caso.
* O atestado por accidente de tráfico.
* A investigación de accidentes: concepto e fases; factores que interveñen e metodoloxía que hai que seguir.
* Toma de datos: fotografías, medicións e esbozo do lugar e dos elementos.
* Aplicación das teorías da física para os cálculos necesarios: velocidades, prestacións, deformacións, etc. Elaboración do informe técnico.
* Os seguros do automóbil: o seu control. Problemática con estranxeiros.
Relación de admitidos.
A relación de admitidos farase pública o día 26 de novembro a partir das 14.00 horas, tanto pola Deputación Provincial da Coruña como pola Academia Galega de Seguridade. Os interesados poden coñecer e confirmar a súa asistencia chamando aos teléfonos 986 59 00 21 (AGS) ou 981 18 33 13 (Servizo de Asistencia a Municipios da Deputación Provincial da Coruña).
Lugar.
O curso desenvolverase no concello de Bergondo, nas aulas da Deputación Provincial do Pazo de Mariñán.
Certificado de asistencia.
Ao remate do curso entregaráselle un certificado de asistencia a aquelas persoas que acrediten a súa participación continuada a el.
Modificacións.
Tanto a Academia Galega de Seguridade como a Deputación Provincial da Coruña, se é o caso, poderán modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 25 de outubro de 2004.
Juan José Fariñas-Ferro Rodríguez
Director xeral da Academia Galega de Seguridade